KYK: Nog 'n Golden Arrow-bus deur petrolbom vernietig | Netwerk24
Deur Warda Meyer 18 September 2020 12:16
Dit is die negende bus van Golden Arrow wat sedert die begin van die jaar in die stad verwoes is in voorvalle van vandalisme.
Bronwen Dyke-Beyer, woordvoerder van Golden Arrow, sê hul busse is oornag in drie afsonderlike voorvalle in die Mfuleni-gebied geteiken.
Behalwe vir die bus wat uitgebrand het, was daar ook twee mislukte petrolbomaanvalle.
In hierdie stadium is die motief nie duidelik nie, want daar was geen betogings of soortgelyke aktiwiteite in die gebied nie," sê Dyke-Beyer.
Sy sê as voorsorgmaatreël word busse uit die gebied onttrek terwyl die polisie die saak ondersoek.
"Ons veroordeel hierdie gewelddadige aanvalle ten sterkste en wil die publiek daaraan herinner dat ons 'n beloning van R200 000 uitgereik het vir enige inligting wat sal lei tot die inhegtenisname en suksesvolle vervolging van die brandstigters."
Die busmaatskappy het vroeër gesê voorvalle van vandalisme tussen April 2019 en einde Maart vanjaar het hulle net minder as R32 miljoen gekos weens busse wat beskadig of vernietig is.
Dyke-Beyer het vroeër gesê dit kos sowat R2,4 miljoen om 'n bus te vervang en dit kos ook baie om beskadigde vensters te vervang wat uitgegooi word. Sitplekke word ook gereeld gevandaliseer.